b"\n_START_ARTICLE_\nHorovo ime\n_START_SECTION_\nVidez\n_START_PARAGRAPH_\nHorovo ime je sestavljeno iz dveh osnovnih elementov: sede\xc4\x8de ali hode\xc4\x8de podobe bo\xc5\xbeanstva, ki dr\xc5\xbei pravokotno okrasno vinjeto, ki predstavlja dvori\xc5\xa1\xc4\x8de in pro\xc4\x8delje kraljeve pala\xc4\x8de. Pravokotna vinjeta se po egip\xc4\x8danski besedi za pro\xc4\x8delje  imenuje serek. Fasadno okrasje v sereku ima \xc5\xa1tevilne razli\xc4\x8dice, ki so zelo odvisne od pala\xc4\x8de, ki jo predstavljajo.  Zgleda, da za oblikovanje sereka  niso veljala stroga umetni\xc5\xa1ka pravila. V praznem prostoru znotraj sereka, ki je predstavljal dvori\xc5\xa1\xc4\x8de,  je bilo napisano kraljevo/faraonovo ime.\n_START_SECTION_\nSimbolika\n_START_PARAGRAPH_\nSimboli\xc4\x8den pomen Horovega imena je \xc5\xa1e vedno sporen. O\xc4\x8ditno je vsaj to, da je bilo ime kralja naslovljeno naravnost na bo\xc5\xbeanstvo na vrhu sereka. V ve\xc4\x8dini primerov je to bil sokol boga Hora. Naslavljanje je temeljilo na egip\xc4\x8danskem izro\xc4\x8dilu in prepri\xc4\x8danju, da je \xc5\xbeivi kralj zastopnik in predstavnik Hora na zemlji. _NEWLINE_Dober primer je ime kralja Raneba/Nebra  iz Druge dinastije, katerega ime je zapisano z znakoma sonca (R\xc3\xa2) in ko\xc5\xa1are (n\xc3\xa9b) in se bere  \xc2\xbbGospodar Horovega sonca\xc2\xab.  Hor kot kraljev za\xc5\xa1\xc4\x8ditnik je bil neposredno vklju\xc4\x8den v njegovo ime. _NEWLINE_Znanstveniki poudarjajo simboli\xc4\x8dno in izrazno mo\xc4\x8d Horovega sokola: leti visokov v nebo, na \xc5\xa1iroko \xc5\xa1iri krila in pod seboj vidi cel Egipt. Sokol kot heraldi\xc4\x8dna \xc5\xbeival je predstavljal neizmerno mo\xc4\x8d. Prevedena imena kraljev iz zgodnjih dinastij ka\xc5\xbeejo tudi presenetljivo agresivnost in jasno izra\xc5\xbeajo njihovo \xc5\xbeeljo po nedotakljivosti in nepremagljivosti, za katero se morajo zahvaliti bogu Horu. V Drugi dinastiji so serek imena kraljev dobila bolj miroljubno vsebino in izra\xc5\xbeala \xc5\xbeeljo faraonov za vladanje v trdnem svetu, polnem reda in harmonije. Najjasnej\xc5\xa1i primer teh te\xc5\xbeenj je Horovo ime kralja Sehemiba Per-en-ma'at, ki pomeni \xc2\xbbon, ki je dosegel Maat\xc2\xab, se pravi boginjo, ki je poosebljala resnico, pravico in vesoljni red. Ve\xc4\x8dina egip\xc4\x8danskih kraljev je za svojega za\xc5\xa1\xc4\x8ditnika izbrala boga Hora._NEWLINE_Sredi Druge dinastije sta bili vsaj dve serek imeni v nasprotju s Horovo tradicijo. Najbolj prominenten primer je kralj Set-Peribsen, ki je sokola zamenjal z \xc5\xbeivaljo boga Seta. Njegovo ime se je kasneje pisalo v mno\xc5\xbeinski obliki in se je lahko nana\xc5\xa1alo na Hora in Seta. Podobno sestavljena so bila tudi imena drugih kraljev, Kasekemvija. Slednji je od\xc5\xa1el \xc5\xa1e dlje in nad svoj serek postavil oba bogova, Hora in Seta. Nenadne spremembe v Drugi dinastiji je mogo\xc4\x8de razlo\xc5\xbeiti z egip\xc4\x8danskim verovanjem, da kralj na enak na\xc4\x8din predstavlja Hora in Seta.\n_START_SECTION_\nUvedba in razvoj\n_START_PARAGRAPH_\nHorovo ime je najstarej\xc5\xa1i znani kraljevski naziv. Uveden je bil \xc5\xbee v obdobju Nakada II  okoli leta 3400 pr. n. \xc5\xa1t. Njegov razvoj je mogo\xc4\x8de slediti od tega obdobja do Prve egip\xc4\x8danske dinastije. Na za\xc4\x8detku  so bili sereki kraljev \xc5\xa1e brez imen, kasneje pa so se kraljeva  imena pisala ob sereku  ali so bila izpu\xc5\xa1\xc4\x8dena. V \xc5\xa1tevilnih primerih na sereku ni podobe Horovega sokola, v drugih, na primer v sereku kralja Kaja, pa je serek obrnjen navzdol. V srednjem in poznem obdobju Nakada III  (3200-3030 pr. n. \xc5\xa1t.) so za\xc4\x8deli kralji svoja imena pisati znotraj serekov. Med najbolj znana primera spadata  sereka kraljev \xc5\xa0korpijona II. in Kaja. Pod tema kraljema so sereki dobili svojo kon\xc4\x8dno obliko. V  Prvi dinastiji se je pojavil nenavaden obi\xc4\x8daj: na ve\xc4\x8d glinasti pe\xc4\x8datih iz abi\xc5\xa1kih grobnic kraljev Hor-Ahe in Kaaja in kraljice Merneit so Horova imena kraljev od Narmerja do Kaaja napisana v eni sami ravni vrstici. V vseh Horovih imenih manjkajo sereki. Natan\xc4\x8den razlog za tak\xc5\xa1en zapis ni znan, vendar ka\xc5\xbee na zapletenost obi\xc4\x8dajev naslavljanja kraljev, ki \xc5\xa1e danes ni povsem razumljivo.\n_START_SECTION_\nPosebni sereki\n_START_PARAGRAPH_\nMed uvedbo in razvojem serek imen so se pojavili trije izjemni sereki, ki \xc5\xa1e posebej zanimajo egiptologe in zgodovinarje._NEWLINE_Prvi je serek preddinasti\xc4\x8dnega kralja, znanega kot Dju ali Dvojni sokol. Na njegovem sereku je sredina gornjega dela sereka upognjena  globoko navzdol, notranjost pa je napolnjena s \xc5\xa1tevilnimi drobnimi pikami. Gornji del zato zgleda kot gora z dvema vrhovoma, ki je sicer znak za pu\xc5\xa1\xc4\x8davo ali tujo de\xc5\xbeelo. Na vrhovih gore sta upodobljena sokola,  ki gledata drug proti drugemu. Egiptologi in zgodovinarji so prepri\xc4\x8dani, da ima nenavadno kraljevo ime nek globlji pomen in morda pomeni Spodnji Egipt in Sinaj, ker so ime Dvojnega sokola odkrili samo na teh dveh mestih. _NEWLINE_Drugi nenavadni serek je serek kralja Hor-Ahe. Na njem segajo sokolovi kremplji v notranjost sereka. V krempljih dr\xc5\xbei kij in \xc5\xa1\xc4\x8dit, ki tvorita besedo Hor-Aha - Horov bojevnik. Serek je nenavaden zato, ker so bili Horov sokol in hieroglifi znotraj sereka lo\xc4\x8deni in neodvisni drug od drugega.  Motiv in globlji pomen Ahovega sereka nista znana._NEWLINE_Tretji primer nenavadnih serekov so sereki ve\xc4\x8d kraljic, vklju\xc4\x8dno z Merneit. Dolgo \xc4\x8dasa je veljalo, da so sereki rezervirani izklju\xc4\x8dno za kralje. Merneit so zato dolgo \xc4\x8dasa imeli za mo\xc5\xa1kega, dokler niso odkrile pe\xc4\x8data z \xc5\xbeenskim nazivom  mwt news -  kraljeva mati. Kralji\xc4\x8din spol je potrdila njena nagrobna stela. Merneit  je bila torej prva egip\xc4\x8danska kraljica, kateri je bilo dovoljeno uporabljati serek. Nad njim ni bil upodobljen sokol, ampak prapor boginje Neit. Nekaj podobnega se je dogajalo s kraljico Ha\xc4\x8depsut iz Osemnajste dinastije, saj  so tudi njo imeli za mo\xc5\xa1kega. Serek je uporabljala tudi kraljica Sobekneferu iz Dvanajste dinastije in bila prva, ki je uporabljala celoten kraljevi titular. Faraonka bi lahko bila tudi Kentkaus I. iz \xc4\x8cetrte dinastije. Na\xc5\xa1teti primeri ka\xc5\xbeejo, da so bile v rabi sereka mogo\xc4\x8de tudi izjeme, povezane s spolom, in da stari Egip\xc4\x8dani niso imeli ve\xc4\x8djih zadr\xc5\xbekov, \xc4\x8de so jim vladale \xc5\xbeenske."